季氏第十六

《论语》 · 孔子弟子及再传弟子

孔子曰：不患寡而患不均，不患贫而患不安。盖均无贫，和无寡，安无倾。

孔子曰：天下有道，则礼乐征伐自天子出；天下无道，则礼乐征伐自诸侯出。

孔子曰：益者三友，损者三友。友直，友谅，友多闻，益矣。友便辟，友善柔，友便佞，损矣。

孔子曰：君子有三戒：少之时，血气未定，戒之在色；及其壮也，血气方刚，戒之在斗；及其老也，血气既衰，戒之在得。

孔子曰：君子有三畏：畏天命，畏大人，畏圣人之言。

孔子曰：君子有九思：视思明，听思聪，色思温，貌思恭，言思忠，事思敬，疑思问，忿思难，见得思义。